حمید نسیم

حمید نسیم  (پیدائش: 16 اکتوبر، 1920ء - وفات: 28 ستمبر، 1998ء) پاکستان سے تعلق رکھنے والے اردو کے ممتاز شاعر، ادیب، براڈ کاسٹر، نقاد اور مفسر قرآن تھے۔

حالات زندگی 
حمید نسیم 16 اکتوبر، 1920ء کو شاہ پور، ڈلہوزی، برطانوی ہندوستان میں پیدا ہوئے۔ تقسیم ہند کے بعد انہوں نے ریڈیو پاکستان سے وابستگی اختیار کی اور ڈپٹی ڈائریکٹر جنرل ریڈیو پاکستان کے عہدے تک پہنچے۔ بعد ازاں انہوں نے پی آئی اے آرٹس اکیڈمی کی سربراہی سنبھال لی۔ وہ ڈرامے اور موسیقی کا بہت اعلیٰ ذوق رکھتے تھے۔ تاہم ریٹائرمنٹ کے بعد انہوں نے علومِ اسلامی کو اپنا اوڑھنا بچھونا بنالیا۔ حمید نسیم کے شعری مجموعوں میں درد تحیر، جست جنوں اور گردِ ملال کے نام شامل ہیں اس کے علاوہ انہوں نے علامہ اقبال ہمارے عظیم شاعر، کچھ اہم شاعر، کچھ اور اہم شاعر اور پانچ جدید شاعر کے نام سے بہت اہم تنقیدی کتب تحریر کیں۔ ان کی خود نوشت سوانح عمری ناممکن کی جستجو کے نام سے شائع ہوچکی ہے۔ وہ قرآن پاک کی تفسیر تعارف الفرقان کے نام سے تحریر کر رہے تھے جو ان کی ناگہانی وفات کی وجہ سے نامکمل ہو گئی۔

تصانیف 
 تعارف الفرقان (نا مکمل) 
 نا ممکن کی جستجو (خودنوشت) 
 جست ِجنوں (شاعری)
 درد ِتحیر (شاعری)
 گرد ِملال (شاعری)
 کچھ اور اہم شاعر (تنقید)
 کچھ اہم شاعر(تنقید)
 پانچ جدید شاعر(تنقید)
 علامہ اقبال ہمارے عظیم شاعر (تنقید)

وفات 
حمید نسیم 28 ستمبر 1998ء کو کراچی ، پاکستان میں وفات پا گئے اور گبول ویلفیئر قبرستان گلشن اقبال کراچی میں آسودۂ خاک ہیں۔

حوالہ جات 

1920ء کی پیدائشیں
1998ء کی وفیات
اردو ادبی ناقد
اردو تنقید نگار
بیسویں صدی کے پاکستانی شعرا
پاکستانی اردو شعرا
پاکستانی مسلم شخصیات
پاکستانی مفسرین
کراچی کے مصنفین